“Meni Amerikaga ishlaydi yoki ‘Gosdep’dan pul oladi deb gapirishadi” — Zafar Solijonov

Huquqshunos, bloger Zafar Solijonov Amerika va Evropadan pul olishi haqidagi mish-mishlarga izoh berdi. Bloger bu haqda “Bugun.uz” bilan suhbatda gapirib o'tgan.
Uning aytishicha, o'zi haqida aytilayotgan bunday mish-mishlar haqiqatga to'g'ri kelmaydi. Blogerning ta'kidlashicha, agar bunday ish qilganida Toshkentda haligacha ijarada yashab yurmagan bo'lardi.
“Amerikaga ishlaydi, ‘Gosdep’dan pul oladi, Evropadan pul oladi deyishadi. Qo'rqmasdan ayta olaman: Men shu paytgacha ularni bizni davlatchiligimizga, siyosatimizga qarshi bo'lgan tarafidan pul olmaganman. Va o'zim ayni vaqtda Toshkentda 320 dollar pul to'lab ijarada yashayman. Tushunyapsizmi? Mening uyim yo'q hali. Men qanday Amerikadan pul olishim mumkin? Bir yilda 30–40 ming dollar tashlab yuborishsa kerak agar ishlaydigan bo'lsam. Uy olgan bo'lardim”, — degan Zafar Solijonov.
Shuningdek, bloger hech qachon o'zi noto'g'ri deb o'ylagan, pozitsiyasiga to'g'ri kelmaydigan narsani to'g'ri deb yozmaganini ta'kidlagan.
Avvalroq Zafar Solijonov O'zbekistonga 100 nafar Rasul Kusherbaev kabi deputatlar kerak ekanini ta'kidlagandi.